Oksana Masters

Oksana Masters (født Oksana Alexandrovna Bondarchuk 19. juni 1989 i Khmelnytskyj) er en USA-amerikansk funksjonshemmet idrettsutøver. Hun konkurrerer i langrenn, roing og sykling.

Hun begynte aktivt med roing i 2002, og langrenn i 2012. 

 Bakgrunn 
Masters ble født med flere fødselsskader fordi moren var utsatt for stråling.KSL.com - Opinion: Let's not forget about Team USA's other half, besøkt 12. mars 2014. Hun ble født uten tomler, med «svømmehud» mellom fingrene, seks tær på hver fot, og hennes venstre fot var 15 cm kortere enn den høyre. Hun manglet også skinnebenet i begge beina.Sports Illustrated - The Marine And The Orphan , besøkt 12. mars 2014. Hun ble plassert på et ukrainsk barnehjem, og ble adoptert av Gay Masters, en 43 år gammel barnløs kvinne fra Buffalo i New York i USA, og hun tok med seg Oksana til USA i 1997. Hun amputerte etter hvert begge beina over kneet – venstre fot da hun var 8 år gammel, og høyre da hun var 13.Southwest Airlines - Spirit Email Newsletter - Oksana (arkivert hos Wayback Machine), besøkt 12. mars 2014.

 Idrettskarriere 
Masters begynte med roing i 2002, da hun var 13 år gammel, rett før hun amputerte høyre bein. Hun fortsatte med roing etter amputasjonen, og begynte også å konkurrere. I 2010 deltok hun ved CRASH-B Sprints, som er VM innendørs med Concept2 romaskin. Her vant hun klassen Open Women Trunk-Arms.CRASH-B - 2010 C.R.A.S.H.-B. Sprints World Indoor Rowing Championships , besøkt 12. mars 2014. Hun satte også verdensrekord. Året etter kom hun på tredjeplass i CRASH-B VM i 2011 i samme klasse.CRASH-B - 2011 C.R.A.S.H.-B. Sprints World Indoor Rowing Championships , besøkt 12. mars 2014.

Hun deltok i Paralympiske sommerleker 2012 i London, der hun fikk bronse i roing, i klassen dobbelsculler mix, sammen med Rob Jones.

I 2013 kom hun på fjerdeplass i dobbelsculler i VM i roing for funksjonshemmede.

I Paralympiske vinterleker 2014 i Sotsji i Russland fikk hun sølv på 12 km sitteski, bak ukrainske Lyudmyla Pavlenko. Hun fikk også bronse på 5 km, der Andrea Eskau vant. På langrennssprinten kom hun på fjerdeplass. I skiskyting kom hun på fjerdeplass i sprinten og åttendeplass på mellomdistanse. Hun fikk to fjerdeplasser i Para-VM i sykling 2014, i klassen H5.

I Para-VM på ski 2015 i Cable fikk hun to medaljer – sølv på mellomdistanse og bronse på sprinten. I tillegg kom hun på fjerdeplass på 12 km og syvendeplass på stafetten. Hun deltok også i skiskyting, der hun kom på åttendeplass på sprint og niendeplass på mellomdistanse. Hun vant verdenscupen i paralangrenn sammenlagt i sesongen 2014–15. Hun deltok igjen i Para-VM i sykling 2015, og fikk der bronse i landeveisritt, og kom på fjerdeplass i temporittet.

I Paralympiske sommerleker 2016 i Rio de Janeiro i Brasil deltok hun i sykling. Der kom hun på fjerdeplass i landeveisritt og femteplass i temporitt.

Hun deltok i Para-VM på ski 2017, og vant der sprinten. Hun vant også langdistanse, foran Birgit Skarstein og Liudmila Vauchok. 

 Utmerkelser 
 2012 - Female Athlete of the Year (US Rowing)
 2007 - Bayada Regatta Leo Reilly, Jr. Award
 2002 og 2007 - Metro Disability Coalition Spotlight Award

 Referanser 

 Eksterne lenker 
  Profil hos IPC
  IPC - Oksana Masters - latest results

  Profil hos US Rowing
  Profil hos Finsterau 2017
  Profil hos Sotsji 2014 (arkivert)
  Profil hos Rio 2016 (arkivert)

Kategori:Langrennsløpere fra USA
Kategori:Verdensmestere i langrenn
Kategori:Deltakere for USA under Paralympiske sommerleker 2012
Kategori:Deltakere for USA under Paralympiske vinterleker 2014
Kategori:Langrennsløpere under Paralympiske vinterleker 2014
Kategori:Personer fra USA av ukrainsk opphav
Kategori:Personer fra Louisville
Kategori:Personer fra Khmelnytskyj
Kategori:Fødsler i 1989